b'\n_START_ARTICLE_\nDeltuva\n_START_SECTION_\nPavadinimo kilm\xc4\x97\n_START_PARAGRAPH_\nVietovard\xc5\xbeio Deltuva kilm\xc4\x97 iki galo nei\xc5\xa1ai\xc5\xa1kinta. Istoriniuose \xc5\xa1altiniuose Deltuvos dvaro ir miestelio \xc4\xafvardijimas \xc5\xbeenkliai \xc4\xafvairuoja; dabartine forma (Deltuva) jis \xc5\xbeinomas jau nuo XVI a., ta\xc4\x8diau anks\xc4\x8diau jo \xc5\xa1aknyje grei\xc4\x8diausiai buvo iki \xc5\xa1iol nei\xc5\xa1lik\xc4\x99s d\xc4\x97muo -velt- (jis matomas kad ir vietovard\xc5\xbeio u\xc5\xbera\xc5\xa1ymo variante Dewilto[w]). Dalis lietuvi\xc5\xb3 kalbinink\xc5\xb3 sp\xc4\x97ja, kad ankstyviausia vietovard\xc5\xbeio Deltuva forma buvo D\xc4\x97viltava; kai kas \xc5\xa1i\xc4\x85 rekonstruot\xc4\x85 form\xc4\x85 netgi kildina i\xc5\xa1 (taip pat rekonstruoto) asmenvard\xc5\xbeio D\xc4\x97viltas. Kita vertus, keletas \xc5\xbeinom\xc5\xb3 toponimikos analogij\xc5\xb3, taip pat faktas, kad Deltuvos miestelyje gyvenant\xc4\xaf \xc5\xbemog\xc5\xb3 iki pat XX a. buvo \xc4\xafprasta vadinti \xc5\xbeod\xc5\xbeiu deltuvis tarsi leist\xc5\xb3 sp\xc4\x97ti vietovard\xc4\xaf Deltuva esant etnonimin\xc4\x97s kilm\xc4\x97s (plg. su analogi\xc5\xa1kos sandaros kuopiniais etnonimais (gen\xc4\x8di\xc5\xb3 vardais) bei i\xc5\xa1 j\xc5\xb3 kilusiais regionimais *le[i]tuva/Lietuva, *deinava/Dainuva, *karsava/Kar\xc5\xa1uva; i\xc5\xa1 etnonimo *deltuva gali b\xc5\xabti kilusi ir piet\xc5\xb3 Lietuvoje (daugiausia Suvalkijoje) paplitusi lietuvi\xc5\xa1ka pavard\xc4\x97 Deltuva/Deltuvas)._NEWLINE_1867\xc2\xa0m. Lietuvos generalgubernatoriaus K. Kaufmano garbei Deltuva pavadinta Konstantinovu. Senasis vardas miesteliui gr\xc4\x85\xc5\xbeintas 1914\xc2\xa0m.'